Offentlig høring av søknad EFSA/GMO/NL/2007/37 vedrørende omsetning av genmodifisert maislinje MON 89034 til import, prosessering, mat og fôr under EU forordning 1829/2003

Produkt, søker og bruksområde

Søknad EFSA/GMO/NL/2007/37 gjelder omsetning av maislinje MON 89034 til bruksområdene import, prosessering, mat og fôr. Søknaden behandles i henhold til EU forordning 1829/2003 for genmodifisert mat og fôr. Søker er Monsanto Europe S.A.
Gentransformasjonene

Maislinjen er transformert med to ulike gener for insektresistens, cry1A.105 og cry2Ab2, som er hentet fra jordbakterien Bacillus thuringiensis. Proteinene som uttrykkes gir plantene resistens mot angrep fra enkelte skadeinsekter i orden Lepidoptera (sommerfugler), eksempelvis Spodoptera sp. (fall armyworm), Agrotis ipsilon (black cutworm), Ostrinia nubilalis (European corn borer) og Helicoverpa zea (corn earworm).  Plantene inneholder ikke gener som koder for antibiotikaresistens.

Tidligere behandling av samme maislinje
Maislinjen har vært notifisert i Frankrike, Tyskland og Spania under Part B av direktiv 2001/18 vedrørende utsetting av GMO i miljøet, og skal etter planen utprøves i feltforsøk i løpet av 2007. Maislinjen har ikke tidligere vært notifisert under PartC av direktivet eller under forordning 1829/2003 vedrørende genmodifisert mat og fôr. 

Maislinjen har vært utprøvd i feltforsøk i USA, Argentina, Canada og Japan, og er også søkt godkjent til omsetning i USA, Canada og Colombia.

Et sammendrag av søknaden er tilgjengelig på publikumssidene til European Food Safety Authority (EFSA) på internett: http://www.efsa.europa.eu/EFSA/DocumentSet/gmo_02_partii_summary.pdf 
DN ber om kommentarer/synspunkter knyttet til helse- og miljøvirkninger av maislinjen og deriverte produkter, etiske forhold, eventuell samfunnsnyttig nytteverdi samt en vurdering av om omsetning av maislinjen og deriverte produkter er i samsvar med prinsippet om bærekraftig utvikling. Dersom det henvises til tidligere uttalelser ber vi om at disse vedlegges høringssvaret. Eventuelle kommentarer til søknaden må merkes med EFSA/GMO/NL/2007/37 og være Direktoratet for naturforvaltning i hende innen fredag 26. oktober 2007.
Ved uklarheter eller ønske om ytterligere informasjon; kontakt Direktoratet for naturforvaltning (DN) v/Nina Vik (saksbehandler).

